钦定古今图书集成/理学汇编/学行典/第262卷 > 董景道
## 钦定古今图书集成/理学汇编/学行典/第262卷 > 董景道

按《晋书董景道传》：“景道字文博，弘农人也。少而好学，
千里追师，所在惟昼夜诵读，略不与人交通。明《春秋
三传》、京氏《易》、马氏《尚书》《韩诗》，皆精究大义。《三礼》之义，
专遵郑氏，著《礼通论》，非駮诸儒，演广郑旨。永平中，知
天下将乱，隐于商洛山，衣木叶，食树果，弹琴歌笑以
自娱，毒虫猛兽皆绕其傍。是以刘元海及聪屡征，皆”
碍而不达。至刘曜时，出山庐于渭汭。曜征为太子少
傅、散骑常侍，并固辞，竟以寿终。